b'\n_START_ARTICLE_\nMira Sardo\xc4\x8d\n_START_SECTION_\n\xc5\xbdivljenjepis\n_START_PARAGRAPH_\nMira Sardo\xc4\x8d se je rodila 27. marca 1930 v \xc5\xa0entilju v Slovenskih Goricah, 17 kilometrov iz Maribora v smeri meje z Avstrijo. Mirin o\xc4\x8de, Adam Sardo\xc4\x8d, je v \xc5\xa0entilju deloval kot nadu\xc4\x8ditelj v tamkaj\xc5\xa1nji osnovni \xc5\xa1oli, kjer je \xc5\xa1olo obiskovala tudi Mira. Mati Pepina, rojena \xc5\xa0kof, je umrla, ko je bilo Miri pet let. O\xc4\x8de se je zaradi \xc5\xa1tevilne dru\xc5\xbeine vnovi\xc4\x8d o\xc5\xbeenil. Tako je skrb za troje deklet in najmlaj\xc5\xa1ega brata iz novega zakona prevzela Marija Sardo\xc4\x8d, rojena Rojc._NEWLINE_Mira Sardo\xc4\x8d je prav v svojem rojstnem kraju pri\xc5\xa1la v stik z gledali\xc5\xa1\xc4\x8dem; \xc5\xbee kot \xc5\xa1tiriletna deklica in kasneje najstnica je sodelovala pri predstavah amaterske dru\xc5\xbeine. Leta 1941 je bila Mira Sardo\xc4\x8d z dru\xc5\xbeino izgnana v Srbijo. V Srbiji je obiskovala gimnazijo v Aran\xc4\x91elovcu in opravljala izpite, prvi razred trgovske akademije je obiskovala v Valjevu in se po vrnitvi v Slovenijo leta 1945 vpisala na Ekonomski tehnikum v Mariboru. V \xc5\xa1olskem letu 1947/1948 je uspe\xc5\xa1no kon\xc4\x8dala \xc5\xa1olanje in bila z dekretom nastavljena na delovno mesto v banki v Sarajevu. Delo je odklonila in se prijavila na sprejemne izpite na AIU (danes Akademija za gledali\xc5\xa1\xc4\x8de, radio, film in televizijo) v Ljubljani._NEWLINE_Na Akademijo je bila sprejeta v drugem, jesenskem roku, z vpisom, datiranim 5. oktobra 1948. \xc5\xa0tudij dramske igre je pri\xc4\x8dela v letniku Janeza Cesarja, umetni\xc5\xa1ko besedo pa je takrat predavala Marija Vera. \xc5\xa0tudij igre je nato nadaljevala v letniku pedagoginje Vide Juvanove. Po diplomski predstavi 26. maja 1952 (Armand Salacrou: Margarita) v re\xc5\xbeiji Andreja Hienga je v septembru leta 1952 Mira Sardo\xc4\x8d sprejela anga\xc5\xbema v Drami Slovenskega narodnega gledali\xc5\xa1\xc4\x8da v Mariboru. Po treh uspe\xc5\xa1nih sezonah v mariborski Drami je sprejela anga\xc5\xbemaja v Mestnem gledali\xc5\xa1\xc4\x8du ljubljanskem. Po nekaj sezonah v MGL je od\xc5\xa1la v Trst.Leta 1960 pa je postala stalna \xc4\x8dlanica takrat Slovenskega gledali\xc5\xa1\xc4\x8da v Trstu (danes Slovensko stalno gledali\xc5\xa1\xc4\x8de)._NEWLINE_V Trstu je Mira Sardo\xc4\x8d delovala vse do svoje upokojitve leta 1990. Mira Sardo\xc4\x8d je odigrala ve\xc4\x8d kot 200 vlog v gledali\xc5\xa1\xc4\x8du in ve\xc4\x8d deset na filmu. Igrala je tudi v italijanskih filmih. Za svoje umetni\xc5\xa1ko delo je prejela Bor\xc5\xa1tnikov prstan in priznanje Zdru\xc5\xbeenja dramskih umetnikov Slovenije za \xc5\xbeivljenjsko delo.'